དེ་ཡང་སོག་པོའི་གེ་སར་སྒྲུང་གི་གཏམ་རྒྱུད་ཀྱི་ནང་དོན་དང་བོད་ཀྱི་གེ་སར་སྒྲུང་གི་གཏམ་རྒྱུད་ཀྱི་ནང་དོན་ཆ་ནས་ཁྱད་པར་ཆེན་པོ་མེད།ད་ལྟ་ང་ཚོས་རྒྱུན་དུ་མཐོང་ཐུབ་པའི་སོག་པོའི་གླིང་གེ་སར་སྒྲུང་ཞེས་པའི་སྒྲུང་དཔེའི་གཏམ་རྒྱུད་དང་བོད་ཀྱི་གེ་སར་སྒྲུང་གི་གཏམ་རྒྱུད་ལ་ཞིབ་པར་བརྟགས་་ན།སོག་པོའི་སྒྲུང་དཔེ་དེའི་ལེའུ་དང་པོ་དང་བོད་ཀྱི་སྒྲུང་དཔེ་ལས་ལྷ་གླིང་གབ་ཙེ་དགུ་སྐོར་དང་འཁྲུངས་གླིང་མེ་ཏོག་ར་བ་བསྡུས་པ་དང་ཐོད་ཐུག་ཡོད།སོག་པོའི་སྒྲུང་དཔེ་དེའི་ལེའུ་གཉིས་པ་དང་ལེའུ་ཉེར་བཞིའི་ནང་གི་གཏམ་རྒྱུད་དང་མཚོ་སྔོན་ནས་བསྒྱུར་བའི་ཧོར་གླིང་གཡུལ་འགྱེད་ནང་གི་ལེའུ་ཉེར་ལྔ་བར་ཐོད་ཐུག་འདུགསོག་པོའི་སྒྲུང་དཔེ་དེའི་ལེའུ་ཉེར་དགུ་དེ་ཡང་བོད་ཀྱི་སྒྲུང་དཔེ་ཁམས་གསུམ་བདེ་བཀོད་དང་ཁྱད་པར་མ་མཆིས།ད་དུང་བོད་སོག་སྒྲུང་དཔེ་གཉིས་ཀྱི་གཏམ་རྒྱུད་ཀྱི་གོ་རིམ་དང་མི་སྣའི་མཚན།ས་མིང་རྫོང་མིང་མཚོན་ཆའི་མིང་སོགས་དབྱེ་མཚམས་གསལ་པོ་འབྱེད་ཁག་པོ་འདུགགཞན་ཡང་སོག་ཡིག་གི་པེ་ཅིན་ཤིང་དཔར་མའི་གེ་སར་སྒྲུང་དང་བོད་ཡིག་གི་གེ་སར་བསྡུས་སྒྲུང་གཉིས་ཀྱང་ཕལ་ཆེར་གཅིག་མཚུངས་ཡིན།བོད་ཀྱི་གེ་སར་བསྡུས་སྒྲུང་ལ་ལེའུ་ལྔ་ཡོད་པ་ལས་ལེའུ་དང་པོ་ལྷ་གླིང་དང་ལེའུ་གཉིས་པ་འཁྲུངས་གླིང་ལེའུ་གསུམ་པ་རྟ་རྒྱུག་རྒྱལ་འཇོགབཅས་ཀྱི་གཏམ་རྒྱུད་གཙོ་བོ་ཐམས་ཅད་སོག་ཡིག་གི་པེ་ཅིན་ཤིང་དཔར་མའི་གེ་སར་སྒྲུང་ནང་གསལ་པོར་མཐོང་ཐུབ།བོད་སོག་སྒྲུང་དཔེ་འདི་གཉིས་ཀྱི་ལེའུ་བཞི་པའི་ནང་དུ་གེ་སར་རྒྱལ་པོ་བདུད་ཀླུ་བཙན་འདུལ་བར་ཕེབས་པའི་ལོ་རྒྱུས་བཀོད་འདུག་པ་ཡང་གཅིག་མཐུན་རེད།སོག་ཡིག་གི་པེ་ཅིན་ཤིང་དཔར་མའི་གེ་སར་སྒྲུང་གི་ལེའུ་དགུ་པའི་ནང་དུ་གེ་སར་མཆོག་སེར་པོ་ཧོར་དུ་ཕེབས་ཏེ་གུར་དཀར་རྒྱལ་པོར་གཉའ་སྒ་བསྟད་དེ་སེང་ལྕམ་འབྲུག་མོ་ཕྱིར་གླིང་དཀར་སྟོད་ལ་ཁྲིད་པའི་ལོ་རྒྱུས་དང་།ཧོར་གླིང་གཡུལ་འགྱེདཀྱི་སྨད་ཆའི་ནང་གི་གཏམ་རྒྱུད་དང་ཁྱད་པར་ཅུང་ཙམ་ཡང་མེད་པ་རེད།ད་དུང་བོད་སོག་གེ་སར་སྒྲུང་གི་བརྗོད་བྱའི་དོན་གྱི་སྙིང་པོ་ཡང་གླིང་རྗེ་གེ་སར་རྒྱལ་པོ་འདི་ཉིད་གཉོམ་ཆུང་མཐའ་ནས་སྐྱོང་བ་དང་བཙན་པོ་མགོ་ནས་གནོན་པའི་ཕྱིར་སྟེང་ཕྱོགས་ལྷ་ཡུལ་ཁམས་ནས་འཇིག་རྟེན་མི་ཡུལ་འདིར་བྱོན་ཏེ་ཕྱོགས་བཞིའི་དགྲ་བཞི་བཏུལ་ཞིང་རྫོང་ཆེན་བཅོ་བརྒྱད་ཆམ་དུ་ཕབ་སྟེ་ཁམས་གསུམ་བདེ་ལ་བཀོད་པ་འདི་ལས་གཞན་མ་མཆིས།